Անվանակոչության հանդիսավոր արարողությունը բացվեց շեփորահարների տուշով։ Տ. Հայրապետյանի նախկին սան, ՀՀ ժողովրդական արտիստ, միջազգային մրցույթների դափնեկիր, Կոմիտասի անվան քառյակի ղեկավար Էդուարդ Թադևոսյանը մեծ ներշնչանքով, իմաստությամբ զսպված ալեկոծումներով կատարեց Ժյուլ Մասնեի «Մտորում» ստեղծագործությունը (դաշնամուրի նվագակցությունը` Զարուհի Աբովյանի), ելույթ ունեցան նաև դպրոցի երգչախումբը` արվեստի վաստակավոր գործիչ Սարինա Ավթանդիլյանի ղեկավարությամբ, ջութակահարների անսամբլը (ղեկավարի պաշտոնակատար` Էմմա Լալայան)։ «Շչելկունչիկ» մոսկովյան մրցույթի դափնեկիր Պոլինա Շարաֆյանը (պրոֆ. Ա. Կոսեմյանի դասարան) նվագեց Չայկովսկու կոնցերտի 3-րդ մասը (դաշնամուրի նվագակցությունը` Զարուհի Խաչատրյանի), իսկ Արամ Խաչատրյանի անվան միջազգային մրցույթի դափնեկիր, Տ. Հայրապետյանի աշակերտուհի Մարիամ Վարդանյանն իր ուսուցչի հիշատակը պայծառացրեց Արամ Խաչատրյանի Կոնցերտի 2-րդ մասի կատարումով։ Դպրոցի գործունեության մասին իրենց հուշերով, երախտագիտության խոսքով հանդես եկան ՀՀ ժողովրդական արտիստներ Յուրի Դավթյանը, Մեդեա Աբրահամյանը, դպրոցի տնօրեն Մարտուն Կոստանդյանը, Կոմիտասի անվան կոնսերվատորիայի պրոռեկտոր, արվեստագիտության դոկտոր Մհեր Նավոյանը, պրոֆեսոր Դավիթ Ղազարյանը։ Սիրելի ուսուցչիս մասին հուշեր պատմեցի նաև ես։ Հանդիսությունը բովանդակալից խոսքով վարեց արվեստագիտության թեկնածու Օլյա Նուրիջանյանը։